Deu matrimonis de Burjassot celebren les seues Bodes d’Or amb l’Ajuntament
2025-07-24

Han complit cinquanta anys de matrimoni, després d’una temporada anterior eixint junts des del dia en què, entre ells i elles, va sorgir l’amor. Són deu parelles de veïns i veïnes de Burjassot que han tingut la gran sort de celebrar, al llarg del 2016, les seues Bodes d’Or. Cinc lustres complets de casats, al llarg dels quals hi ha hagut de tot: convivència, companyerisme, viatges, alts i baixos, pèrdues, empipaments i reconciliacions, il·lusions, penes i alegries, fills, néts i per damunt de tot, un amor a prova de bomba…i de temps.

Els noms i cognoms d’aquest grup d’enamorats són Adela Caballer i Vicente Pardines; Amparo Martínez i Vicente Valero; Adela Villareal i Olegario Ros; Conchín Cuerda i Gregorio Adalid; Salvador Bayarri i Carmen Romar; Pilar Pla i Isidro López; Carmen Toledo i Daniel Alabadí; Vicenta García i Valentín Chico; Petra Aguilar i Víctor Tello i, finalment, Dolores Belloso i Antonio Jiménez.

L’Ajuntament de Burjassot ha volgut mostrar la seua admiració i reconeixement a aquestes deu parelles de veïns i veïnes de Burjassot, feliçment casats des de fa cinquanta anys, i ho va fer, en la vesprada d’ahir, amb un senzill acte que va tenir lloc en el Saló d’Actes del Consistori, amb la presència de l’alcalde, Rafa García, la regidora de Serveis Socials, Olga Camps i el regidor de Festes, Manuel Pérez Menero, a més de tots els familiars que van voler acompanyar als protagonistes durant la vesprada de celebració. Les deu parelles van rebre un obsequi per part de les autoritats municipals i, després de la foto de família, tots van gaudir, en el vestíbul de l’Ajuntament, d’una petit berenar.

Tant l’alcalde com la regidora van destacar, en les seues intervencions, l’admiració davant cinquanta anys de vida en comú d’aquests ciutadans i ciutadanes de Burjassot, amb tot el que açò suposa, els van felicitar i els van animar, davant les pròximes dates tan especials, boniques però també complicades, que seguisquen exercint de motor de la família i que aprofiten els pròxims dies, així com tots els anys que tinguen per davant, per a fomentar la unitat entre els seus, per a ser exemple de vida a seguir i, per descomptat, a seguir estimant-se, com sempre.